ส่วนที่ 1

ข้อมูลสรุป (Executive Summary)

ธนาคารเกียรตินาคิน จำกัด (มหาชน) ก่อตั้งขึ้นในปี 2514 ในสถานะบริษัทเงินทุนหลักทรัพย์
และได้ยกระดับเป็นธนาคารพาณิชย์เต็มรูปแบบในปี 2548 ต่อมาในปี 2549
ธนาคารได้รับการอนุญาตจัดตั้งกลุ่มทางการเงินจากธนาคารแห่งประเทศไทย
โดยธนาคารเป็นบริษัทแม่และมีบริษัทในกลุ่ม 1 บริษัท ได้แก่ บริษัทหลักทรัพย์ เกียรตินาคิน จำกัด
ซึ่งประกอบธุรกิจหลักทรัพย์ครบทุกประเภทและเป็นสมาชิกตลาดหลักทรัพย์แห่งประเทศไทยหมายเลข
19 ปัจจุบันธนาคารมีสาขาทั้งสิ้น 19 แห่ง กระจายอยู่ในส่วนภูมิภาค กรุงเทพและปริมณฑล
และอยู่ในระหว่างขอเปิดสาขาใหม่อีก 10 แห่งในปี 2550 นี้ ธุรกิจหลักของธนาคารคือ
บริการด้านเงินฝาก ด้านสินเชื่อเช่าซื้อรถยนต์ สินเชื่อเพื่อพัฒนาโครงการที่อยู่อาศัย สินเชื่อธุรกิจ
และบริการด้านสินเชื่อพาณิชย์กรรมและอุตสาหกรรมให้บริการสินเชื่อสำหรับธุรกิจด้านต่างๆ
ที่มีศักยภาพ ลูกค้าของธนาคารจะได้รับการพิจารณาและให้คำตอบอย่างรวดเร็ว
การสนับสนุนด้านเงินทุนหมุนเวียนในวงเงินสูงสุด และการผ่อนชำระคืนที่สอดคล้องกับรายได้
เช่นธุรกิจด้านรถยนต์ ได้แก่ตัวแทนจำหน่ายรถยนต์ อู่ซ่อมรถยนต์ ประดับยนต์
ธุรกิจด้านอสังหาริมทรัพย์ ได้แก่ผู้รับเหมาก่อสร้าง ร้านค้าวัสดุภัณฑ์ ร้านสุขภัณฑ์ ธุรกิจด้านบริการ
ได้แก่ โรงแรมขนาดกลางและเล็ก นอกจากนั้นยังมุ่งเน้น ธุรกิจด้านขนส่ง
และธุรกิจด้านบรรจุภัณฑ์และสิ่งพิมพ์

บริหารทรัพย์สินรอการขาย

ด้านการจัดการ ธนาคารมีคณะกรรมการจำนวน 5 ชุด ได้แก่ คณะกรรมการธนาคาร
คณะกรรมการบริหาร และคณะกรรมการชุดย่อยตามหลักการกำกับดูแลกิจการที่ดีคือ
คณะกรรมการตรวจสอบ คณะกรรมการสรรหาและกำหนดค่าตอบแทน
และคณะกรรมการบริหารความเสี่ยง
โครงสร้างของคณะกรรมการธนาคารประกอบด้วยกรรมการรวม 10 คน เป็นกรรมการอิสระ 5 คน
ซึ่งเป็นไปตามหลักธรรมาภิบาลที่ดีและสูงกว่าเกณฑ์ของทางการที่กำหนดไว้ให้มีกรรมการอิสระไม่ต่ำว่า
1 ใน 3

ในการดำเนินธุรกิจของธนาคารโดยปกติจะต้องความเกี่ยวข้องกับสภาวะแวดล้อมและธุรกิจที่มีการเปลี่ยนแปลงอยู่ตลอดเวลา
ก่อให้เกิดความเสี่ยงชนิดต่าง ๆ ที่ต้องมีการติดตามและหามาตรการที่เหมาะสมมาควบคุมดูแล
ธนาคารจึงให้ความสำคัญกับการบริหารความเสี่ยงอย่างสม่ำเสมอและต่อเนื่อง
โดยจัดตั้งสายบริหารความเสี่ยง ซึ่งเป็นหน่วยงานอิสระ ขึ้นตรงต่อคณะกรรมการบริหารความเสี่ยง
ทำหน้าที่กำหนดกลยุทธ์ นโยบายการบริหารความเสี่ยง
เพื่อใช้ในการติดตามและสร้างมาตรการควบคุมดูแลความเสี่ยงที่มีอยู่ในปัจจุบันและที่คาดว่าจะเกิดขึ้นในอนาคตอย่างเหมาะสม
ธนาคารใช้แนวทางการบริหารความเสี่ยงที่สอดคล้องกับแนวทางของธนาคารแห่งประเทศไทย
โดยแบ่งแยกความเสี่ยงออกเป็น 5 ด้านคือ ความเสี่ยงด้านกลยุทธ์ ความเสี่ยงด้านเครดิต
ความเสี่ยงด้านตลาด ความเสี่ยงด้านสภาพคล่อง
และความเสี่ยงด้านปฏิบัติการโดยธนาคารมีการติดตามความเสี่ยงแต่ละด้านอย่างใกล้ชิดเพื่อให้ผู้บริหารสามารถมองเห็นภาพความเสี่ยงครบ
5 ด้าน
และสามารถคาดคะเนผลกระทบที่จะเกิดขึ้นและสร้างความเสียหายกับธนาคารได้อย่างรวดเร็ว

ปี 2549
เป็นปีแรกที่ธนาคารได้ปรับรูปแบบการดำเนินงานจากบริษัทเงินทุนเป็นธนาคารพาณิชย์เต็มรูปแบบ
ธุรกิจสามารถดำเนินไปได้อย่างต่อเนื่องเป็นปกติ โดยมีผลการดำเนินงานสรุปได้ดังนี้

-   ด้านการเติบโต ธนาคารยังคงสามารถขยายตัวได้อย่างต่อเนื่อง
    โดยมีสินทรัพย์รวมเพิ่มขึ้นร้อยละ 13 เป็น 76,763 ล้านบาท
    เมื่อเทียบกับระบบธนาคารพาณิชย์ที่แทบจะไม่มีการขยายตัวเลย

-   ธนาคารสามารถขยายสินเชื่อเช่าซื้อได้ดี มียอดเพิ่มจากปีที่ผ่านมาถึงร้อยละ 26
    ทำให้ยอดสินเชื่อรวมเพิ่มขึ้นร้อยละ 12
    เมื่อเทียบกับสินเชื่อรวมของธนาคารพาณิชย์ทั้งระบบที่ขยายตัวเพียงร้อยละ 5.8

-   ผลกำไรในปี 2549
    เมื่อรวมกับส่วนเกินกว่าทุนจากการตีมูลค่ายุติธรรมของเงินลงทุนในสิทธิเรียกร้องและหลักทรัพย์เผื่อขายในส่วนของผู้ถือหุ้น
    ทำให้ธนาคารมีกำไร 2,171 ล้านบาท เทียบกับ 2,504 ล้านบาทในปี 2548 ลดลงร้อยละ
    13 เป็นผลมาจากการแข่งขันด้านเงินฝากในช่วงครึ่งปีแรกทำให้ต้นทุนทางการเงินสูงขึ้น
    รายได้ที่มิใช่ดอกเบี้ยลดลง
    และต้นทุนดำเนินงานเพิ่มขึ้นเนื่องจากการปรับสถานะเป็นธนาคารพาณิชย์เต็มรูปแบบ

-   เงินลงทุนในสิทธิเรียกร้อง
    ธนาคารสามารถดำเนินการปรับโครงสร้างหนี้ให้ลดลงอย่างต่อเนื่อง แต่ในระหว่างปี
    ธนาคารได้ประมูลซื้อสิทธิเรียกร้องจากกรมบังคับคดีเพิ่มอีก 2,481 ล้านบาท
    ทำให้ยอดคงค้างปลายปีเท่ากับ 9,082 ล้านบาท ลดลงเพียง 1,072 ล้านบาท

-   ทรัพย์สินรอขายมียอดคงค้างเพิ่มขึ้น 2,364 ล้านบาท เป็น 8,333 ล้านบาท
    เป็นผลมาจากการปรับโครงสร้างหนี้และการดำเนินกระบวนการทางกฎหมาย
    ซึ่งธนาคารจะต้องเร่งจำหน่ายทรัพย์สินดังกล่าวต่อไป

-   ธนาคารมีการระดมเงินเพื่อใช้ในการดำเนินงานโดยการรับฝากเงินและออกหุ้นกู้ในปริมาณที่สอดคล้องกับการปล่อยสินเชื่อ
    ทำให้ ณ สิ้นปี 2549 ธนาคารมีหนี้สินรวม 59,259 ล้านบาท เพิ่มขึ้นร้อยละ 14

-   ในปี 2549 มีการแปลงสภาพของผู้ถือใบสำคัญแสดงสิทธิเป็นทุนจำนวน 291 ล้านบาท
    เมื่อรวมกับกำไรในปีที่ผ่านมาทำให้ส่วนของผู้ถือหุ้นมีจำนวน 17,463 ล้านบาท เพิ่มขึ้นร้อยละ
    8 จากปี 2548

-   ในปี 2549
    ธนาคารแห่งประเทศไทยได้กำหนดให้ธนาคารพาณิชย์ทุกแห่งเปลี่ยนเกณฑ์การคำนวณเงินสำรองให้เป็นไปตามมาตรฐานบัญชีสากลฉบับ
    39 โดยให้ทยอยเปลี่ยนให้เป็นไปตามเกณฑ์ภายในสิ้นปี 2550
    แต่ธนาคารเลือกที่จะเปลี่ยนเกณฑ์การคำนวณทั้งจำนวนในคราวเดียวภายในสิ้นปี 2549
    ซึ่งได้แสดงผลไว้ในงบการเงินสิ้นปี 2549 แล้ว

-   ธนาคารได้รับอนุมัติจากกระทรวงการคลังให้เปิดสาขาจำนวน 5 แห่ง โดยเปิดภายในปี 2549
    จำนวน 3 แห่ง ทำให้ธนาคารมีสาขา ณ สิ้นปี 2549 ทั้งสิ้น 19 แห่ง

-   ธนาคารเป็นหนึ่งใน 61 บริษัทจากจำนวนบริษัทจดทะเบียนทั้งสิ้น 402
    บริษัทที่ได้รับการประเมินผลการกำกับดูแลกิจการประจำปี 2549 ในระดับ”ดีมาก”
    จากสมาคมส่งเสริมสถาบันกรรมการบริษัทไทย (IOD)

-   คณะกรรมการธนาคารมีมติให้จ่ายเงินปันผลระหว่างกาล จากผลการดำเนินงานงวด 1
    มกราคม – 30 มิถุนายน 2549 ให้กับผู้ถือหุ้นในอัตราหุ้นละ 1 บาท
    เมื่อรวมกับมติของคณะกรรมการธนาคารเสนอให้จ่ายปันผล สำหรับงวด 1 กรกฎาคม 2549 –
    30 ธันวาคม 2549 จำนวน 1.20 บาท/หุ้น รวมเงินปันผลทั้งปีเท่ากับ 2.20 บาท/หุ้น

การทำธุรกิจในปี 2550
ธนาคารจึงมุ่งมั่นจะขยายธุรกิจในอัตราปานกลางโดยการขยายสาขาตามความจำเป็นในตลาดที่ทำอยู่ปัจจุบัน
เพื่อเพิ่มความสามารถในการแข่งขันและให้บริการได้ดีขึ้น เน้นการขยายตัวด้านสินเชื่อเช่าซื้อ
สินเชื่อธุรกิจ เพิ่มความระมัดระวังคุณภาพหนี้มากขึ้นให้สอดคล้องกับสภาวะเศรษฐกิจที่ชะลอตัวลง
เร่งการปรับปรุงโครงสร้างหนี้ที่ประมูลซื้อมาและการขายทรัพย์สินรอขายที่ได้จากการปรับปรุงโครงสร้างหนี้
เพื่อให้ธนาคารสามารถรักษาการเติบโตของสินทรัพย์และกำไรได้ต่อไป
ธนาคารจะต้องติดตามอย่างใกล้ชิดถึงผลกระทบต่อการดำเนินงานที่อาจเกิดขึ้นจากภาวะการเมืองในประเทศหากมีความวุ่นวายมากขึ้น
หรือค่าเงินดอลลาร์สหรัฐฯมีการปรับตัวลงอย่างรุนแรง
ระดับราคาน้ำมันหากขึ้นสูงมากจากภาวะความรุนแรงในตะวันออกกลาง
จะทำให้เศรษฐกิจชะลอตัวลงอีก
มีผลต่อคุณภาพหนี้และทำให้การปรับปรุงโครงสร้างหนี้และการขายทรัพย์สินรอขายทำได้ช้าลงกว่าที่คาดการณ์ไว้

อย่างไรก็ตาม ภายใต้สภาวะแวดล้อมที่ชะลอตัวและมีความผันผวนสูง
ธนาคารจะดำเนินการอย่างระมัดระวังยิ่งขึ้น โดยจะขยายตัวอย่างมีคุณภาพไม่เน้นปริมาณ
จะมุ่งตลาดที่มีความเชี่ยวชาญ รักษาสภาพคล่องโดยการบริหารทรัพย์สินและหนี้สินให้มีความสมดุล
รักษาระดับเงินกองทุนให้สูงเพียงพอที่จะรองรับต่อความเสี่ยงจากการด้อยค่าของสินทรัพย์ที่อาจได้รับผลกระทบจากภาวะเศรษฐกิจ
ในด้านการบริหารจัดการ
ธนาคารจะยังคงพัฒนาเทคโนโลยีเพื่อให้บริการได้อย่างมีประสิทธิภาพยิ่งขึ้น
มุ่งพัฒนาความเชี่ยวชาญในธุรกิจเพื่อสร้างมูลค่าเพิ่มแก่ลูกค้า
และจะเสริมสร้างธรรมาภิบาลในการดำเนินงานให้สูงขึ้น ให้เป็นที่ยอมรับจากทุกฝ่ายที่เกี่ยวข้อง
อันจะทำธนาคารสามารถเติบโต มีกำไรได้อย่างยั่งยืนในระยะยาว